Timawit d yiwet gar tulmisin tigejdanin i ɣef tebna tsekla taqbaylit, meḥsub almi d iseggasen-agi ineggura mi d-tban tira, banen-t-d yid-s tewsatin timaynutin yecban Ungal, Tullist akked Umezgun, aya-agi d ayen i wumi semman imusnawen aɛeddi seg timawit ɣer tira. Ɣer tama n tira, tasekla tekcem annar n tiknulujit, nnulfan-d wallalen imaynuten akka am tiliẓri, ṛṛadyu, aḍebsi,... ayen i as-yefkan afud i timawit akken ur tettɣimi ara kan deg udem-nni n usiweḍ n tewsatin n tensayit meɛna tekcem deg udem n tetrarit, gar tewsatin n tsekla i d-yusan s webrid-agi ad naf: tawsit n umezgun.